
PËR DISA NDRYSHIME NË VENDIMIN NR. 111, DATË 26.1.2011, TË KËSHILLIT TË MINISTRAVE, “PËR NJË NDRYSHIM NË VENDIMIN NR. 486, DATË 25.7.2007, TË KËSHILLIT TË MINISTRAVE, “PËR NDËRPRERJEN E VEPRIMTARISË SË PËRPUNIMIT TË ANIJEVE QË TRANSPORTOJNË NAFTË, GAZ DHE NËNPRODUKTE TË TYRE, NË PORTET E DURRËSIT DHE SHËNGJINIT”, TË NDRYSHUAR”

Në mbështetje të nenit 100 të Kushtetutës dhe të neneve 1 e 2, të ligjit nr. 8450, datë 24.2.1999, “Për përpunimin, transportimin dhe tregtimin e naftës, gazit dhe nënprodukteve të tyre”, të ndryshuar, me propozimin e ministrit të Energjisë dhe Industrisë, Këshilli i Ministrave

VENDOSI:

1. Në vendimin nr. 111, datë 26.1.2011, të Këshillit të Ministrave, bëhen ndryshimet, si më poshtë vijon:
a) Pika 3 ndryshohet, me këtë përmbajtje: 
“3. Trajtimi i produkteve dhe nënprodukteve të naftës, në këtë port, bëhet në anije dhe ato depozitohen në terminale, të cilat ndërtohen dhe përdoren në përputhje me legjislacionin në fuqi.”. 
 b) Pika 4 shfuqizohet.
c) Në pikën 5, fjalët “Terminali depozitues të respektojë...” zëvendësohen me “Terminalet depozituese të respektojnë...”
2. Ngarkohen Ministria e Energjisë dhe Industrisë, Ministria e Transportit dhe Infrastrukturës, Ministria e Zhvillimit Ekonomik, Turizmit, Tregtisë dhe Sipërmarrjes dhe Ministria e Financave për zbatimin e këtij vendimi.
Ky vendim hyn në fuqi pas botimit në Fletoren Zyrtare.

